9. schôdza NR SR - 13. deň - A. dopoludnia
Dátum: 2024-02-21
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

42. Ďakujem veľmi pekne. Vážené kolegyne, vážení kolegovia, na úvod by som sa chcela pripojiť k našej spoločnej výzve a vyzvať pána predsedu Národnej rady Slovenskej republiky, aby prestal robiť obštrukcie a poslal novelu Trestného zákona tam, kde ju poslať má. Je obštrukcia a obštrukcia, toto už nie je obštrukcia, ale toto je vyslovene pohŕdanie Ústavným súdom. Pán predseda parlamentu naozaj robí z Ústavného súdu handru a robí, smeje sa do tváre aj všetkým občanom Slovenskej republiky. Ústavné inštitúcie tu máme na to, aby sa zákony dodržiavali, aby sa ústavné inštitúcie rešpektovali. A preto ho vyzývame, aby poslal novelu Ústavy. Jediným dôvodom, prečo to možno nechce urobiť je, že sa bojí, že Ústavný súd by pozastavil účinnosť tejto novely a zároveň ale, ako prezidentský kandidát, je to aj hanba, že robí presne to, čo Robert Fico chce. Ako prezidentský kandidát by sa mal osamostatniť, by mal konať svojprávne a nemal by byť takýmto spôsobom v područí Roberta Fica. Je to hanba a hlavne je to hanba, keď niekto kandiduje, kandiduje na prezidenta a chce reprezentovať občanov Slovenskej republiky. Dovoľte mi sa ešte krátko vyjadriť k predkladanému návrhu zákona o preukazovaní príjmu a majetku. Zároveň by som zareagovala aj na faktické poznámky pána poslanca Ľuptáka, ten tu teraz nie je, ale oceňujem, že sa ako jeden z mála koaličných poslancov zapojil, zapojil do diskusie. Na úvod mi dovoľte krátky citát, ktorý si myslím, že by mohol zarezonovať u koaličných poslancov a je to citát od Roberta Fica: "Zákon o preukazovaní pôvodu majetku je hodný vážneho sporu. Ak by s ním mali problém koaliční partneri, ale ten zákon by zodpovedal kritériám, my by sme hlasovali za, pretože je tak vážna vec, že mi je úplne jedno, akými hlasmi by tento zákon prešiel v parlamente, len to musí byť zákon, ktorý bude zodpovedať nálezu Ústavného súdu a ktorý bude súčasne efektívny." To povedal Róbert Fico v roku 2009, keď bol vo vláde. A dokonca teda vyslovil, že teda tento zákon je tak dôležitý, že by bol schopný porušiť aj koaličnú zmluvu, ktorú mal vtedy so svojimi koaličnými partnermi a zahlasovať za tento, za tento zákon. Pán poslanec Ľupták včera hovoril o tom, že zhodnime sa a pripravme nejakú verziu, verziu návrhu zákona na preukazovanie pôvodu majetku pretože aj jemu sa zdá, že tento zákon je mimoriadne dôležitý, ak chceme efektívne bojovať proti zločincom. A ja hovorím áno, pripravme tak, ako to bolo. Tak v podstate za ten prvý zákon v roku 2005, ktorý bol ale zle pripravený, hlasovalo 114 poslancov. Ak je to naozaj taká vážna téma, ako deklaroval Robert Fico a nielen v roku 2009, ale aj v roku 2005, 2009, ´10, ´11, ´12, v programových vyhláseniach vlády, tak tento zákon my sme ochotní, otvorení sme akýmkoľvek pozmeňujúcim návrhom v druhom, v druhom čítaní, ale je dôležité, aby tento návrh zákona prešiel. A to je aj výzva smerom ku koaličným poslancom, keďže pre Roberta Fica to bola tak mimoriadne dôležitá vec a mimoriadne dôležitá vec, aby, aby zákon o preukazovaní pôvodu majetku podporili. Ešte druhú dôležitú vec, ktorú chcem povedať, je, že tento návrh zákona je súčasťou nášho antimafiánskeho balíčka, ktorý predkladáme. Nie je to ojedinelý, ojedinelý výkrik do tmy, ale je to súčasť balíčka štyroch zákonov, ktoré predkladáme. Keďže vládna koalícia predložila mafiánsky balíček, ktorý skracuje premlčacie doby a nielen pri ekonomických trestných činoch, ale pripomínam, že aj pri násilných trestných činoch, pri znásilneniach alebo pri znásilneniach aj maloletých osôb. Toto je opak toho, my predkladáme antimafiánsky balíček, ktorý pozostáva zo štyroch zákonov. Prvým zákonom, ktorý sme predložili, ktorý predkladal kolega Jožo Pročko, bola hmotná zodpovednosť politikov a verejných funkcionárov. Dlho tu aj vládna koalícia hovorí o tom, že politici a teda aj bývalá vládna koalícia, teda my by sme mali niesť zodpovednosť za svoje činy, samozrejme veľmi radi ju budeme niesť. Nech sa páči, nech sa páči, tento návrh zákona nech vládna koalícia, nech vládna koalícia podporí. Druhým návrhom zákona bolo zrušenie tri-šesť-trojky, tretím návrhom zákonom je preukazovanie pôvodu majetku a štvrtým návrhom zákona, o ktorom budeme ešte hovoriť, bude obmedzenie právomoci prezidenta udeľovať amnestie za korupciu. Práve preto, že prezidentský zápas je tak veľmi tesný a všetci vieme veľmi dobre, ako sa vyjadril, ako sa vyjadrili niektorí predstavitelia vládnej koalície o tom, že treba udeliť milosť už odsúdeným zločincom, už odsúdeným zločincom, tak práve preto ako štvrtá súčasť nášho antimafiánskeho balíčka bude obmedzenie právomoci prezidenta udeľovať amnestiu. Mimochodom v Maďarsku, teda keď pre Roberta Fica je taký veľký vzor Maďarsko, tak v Maďarsku Viktor Orbán obmedzil právomoci prezidenta udeľovať amnestie v prípade, v prípade znásilnenia, alebo zneužívania. Takže toto je antimafiánsky balíček a naozaj je to odpoveď na to, že vládna koalícia od, jedinú vec, ktorú v zásade vládna koalícia urobila, reálne urobila za tých sto niečo dní, je, že si schválila túto hanebnú novelu Trestného zákona. Nerieši ani ceny potravín, nerieši ani ceny pohonných hmôt, ani ceny energií, nerieši farmárov, nerieši absolútne nič, len si schválila beztrestnosť a schválila si premlčanie. A ako odpoveď na to my predkladáme štyri užitočné zákony, dokonca toto preukazovanie pôvodu majetku je kľúčový zákon, o ktorom Robert Fico hovoril, že je mimoriadne dôležitý a že je hodný ísť kvôli takémuto návrhu zákona do akéhokoľvek sporu. Nebude nám vadiť, samozrejme, ani to, ak vládna koalícia tento návrh zákona prevezme a predloží ho, viackrát to už urobila pri rôznych návrhoch zákonov. Pripomínam, že poplatky za nočnú prácu vo volebnom období 2016 - 2020, sme s návrhom príplatkov za nočnú prácu prišli my, ten návrh sme aj predkladali v pléne a následne ho vládna koalícia prebrala, vtedy vláda Roberta Fica a predložila ho ako súčasť nejakého sociálneho balíčka. Ja môžem povedať len, teším sa, gratulujem, som rada, že dobrá vec sa dostala do praxe. A na to isté vyzývam aj teraz pri tomto návrhu zákona, preukazovanie pôvodu majetku. Nech sa páči, osvojte si tento zákon, urobte v ňom akékoľvek zmeny a predložte ho tak, aby tento zákon, tak ako Robert Fico keď hovoril opakovane, že potrebujeme takýto typ zákona, aby tento návrh zákona bol funkčný. Ďakujem veľmi pekne. (Potlesk.)